SL Uradni list Evropske unije C 201/3

SKLEP KOMISIJE

z dne 7. junija 2018

o formalizaciji strokovne skupine Komisije za carinsko politiko

(2018/C 201/04)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju naslednjega:

(1) Pogodba o delovanju Evropske unije (v nadaljnjem besedilu: PDEU) Uniji dodeljuje pristojnost za carinske zadeve na številnih področjih njenih notranjih ali zunanjih politik in ukrepov. Izvajanje te pristojnosti s strani Unije in izvajanje ukrepov, ki so bili sprejeti na tej podlagi, s strani držav članic je od leta 1968 oblikovalo in postopoma utrdilo carinsko unijo.

(2) V skladu s Sporočilom Komisije z naslovom Razvoj carinske unije EU in njenega upravljanja (1) bi Komisija morala oživiti partnerstvo z državami članicami, da bi oblikovala skupno splošno vizijo upravljanja carinske unije EU ter tako zagotovila prožnejše in učinkovitejše sodelovanje ter boljše oblikovanje pravil, pri čemer bi se oprla na strokovno znanje carinskih organov držav članic v okviru svetovalnega organa.

(3) Zagotoviti je treba tudi enotno uporabo in učinkovito izvrševanje pravil prek boljšega usklajevanja in sodelovanja med operativnimi službami.

(4) Poleg tega učinkovito upravljanje zunanjih meja Unije danes zahteva skupno upravljanje meja in skupni kazenski pregon ter tesnejše sodelovanje in okrepljeno izmenjavo informacij z upravami, ki so vključene v druga relevantna področja politike, npr. varnostno unijo, da bi se prispevalo k njeni uspešnosti.

(5) Glede razvoja politike, usklajevanja in izvajanja carinske unije je imela Komisija doslej v veliki meri koristi od strokovnega znanja in nasvetov skupine za carinsko politiko (Customs Policy Group – CPG), ki je bila ustanovljena leta 1962. Skupina je neformalna strokovna skupina Komisije v smislu Sklepa Komisije o določitvi horizontalnih pravil o strokovnih skupinah (2), ki združuje vodje carinskih uprav. Pomen skupine za carinsko politiko je bil priznan v sklepih Sveta o reformi upravljanja carinske unije EU (3).

(6) Da bi se okrepil položaj skupine za carinsko politiko v upravljanju carinske unije, kar bi zagotovilo skladnost dela, opravljenega v zvezi s tem, in gradilo na njenem strokovnem znanju ter da bi se poudaril njen pomen v postopku upravljanja carinske unije, poleg drugih vključenih forumov, ter razvila in pojasnila njena vloga, naloge in struktura, je treba formalizirati status skupine za carinsko politiko.

(7) Skupina bi morala Komisiji zagotoviti svoje mnenje, da bi lažje opredelila carinsko politiko in strategijo ter določila jasne strateške in operativne prednostne naloge za prihodnji razvoj in upravljanje carinske unije v skladu s strateškimi cilji, kot so določeni v Sporočilu Komisije o strategiji za nadaljnji razvoj carinske unije (4).

(8) Skupina bi morala tudi pomagati Komisiji pri vzpostavitvi vsesplošnega sodelovanja in usklajevanja med Komisijo in državami članicami ter drugimi zainteresiranimi stranmi na področju operativnih vidikov carinske unije in izvajanja carinske zakonodaje, programov in politik Unije. Poleg tega bi morala skupina upoštevati in zagotoviti svetovanje o pomembnih vidikih drugih politik, ki zadevajo carino, npr. politika boja proti goljufijam ali pobiranja prihodkov.

(9) Skupina bi morala biti sestavljena iz carinskih organov držav članic.

(10) Za člane skupine bi bilo treba določiti pravila o razkrivanju informacij.

(11) Osebne podatke bi bilo treba obdelovati v skladu z Uredbo (ES) št. 45/2001 Evropskega parlamenta in Sveta (5) –

SKLENILA:

Člen 1

Predmet urejanja

Formalno se ustanovi strokovna skupina Komisije za carinsko politiko (v nadaljnjem besedilu: skupina).

Člen 2

Naloge

Naloge skupine so:

(a) zagotavljati strateško svetovanje Komisiji glede carinske politike in kako se lahko okrepi delovanje carinske unije;

(b) Komisiji zagotavljati nasvete za učinkovito in uspešno delovanje carinske unije, vključno s svetovanjem glede izvajanja operativne politike in s tem povezanih zadev;

(c) izmenjevati izkušnje, najboljše prakse in informacije o novih tveganjih ter izzivih v zvezi z operativnostjo, financiranjem in skladnostjo;

(d) Komisiji zagotavljati strateško svetovanje v zvezi z dejavnostmi v okviru naslednjih finančnih programov: (i) program Carina 2020, vzpostavljen z Uredbo (EU) št. 1294/2013 Evropskega parlamenta in Sveta (6); (ii) program Fiscalis 2020, vzpostavljen z Uredbo (EU) št. 1286/2013 Evropskega parlamenta in Sveta (7);

(e) svetovati glede zadev v zvezi s pobiranjem prihodkov, ki so v pristojnosti carinskih organov;

(f) zagotavljati strateške nasvete o naslednjih zadevah: (i) nastajajoči ali načrtovani novi carinski politiki in pobudah programa ter načrtovani zakonodaji, ki bo spremenila ali vplivala na veljavno carinsko politiko ali operativne postopke; (ii) operativnih zadevah glede izvajanja politike, ki izhajajo iz nove zakonodaje; (iii) zadevah, ki bodo vplivale na organizacijo uprave ali organov držav članic, upravljanje človeških virov, vključno z usposabljanjem in izobraževalnimi programi, proračunom ali zmogljivostjo; (iv) kateri koli drugi zadevi strateške narave v zvezi s carinskimi zadevami, v katero so vključeni člani in ki spada na druga področja politik Unije, razen carinske unije;

(g) spodbujanju izmenjave izkušenj in dobrih praks o carinskih zadevah.

Člen 3

Posvetovanje

Komisija se lahko s skupino posvetuje o vseh zadevah v zvezi s carino.

Člen 4

Članstvo

1. Člani so carinski organi, kot so opredeljeni v točki (1) člena 5 Uredbe (EU) št. 952/2013 Evropskega parlamenta in Sveta (8). Člani imenujejo svoje predstavnike na ravni generalnega direktorja GD TAXUD / vodje oddelka ali na enakovredni ravni, ter so odgovorni, da imajo njihovi predstavniki zahtevano raven strokovnega znanja.

2. Predstavniki članov, ki po mnenju GD TAXUD ne izpolnjujejo pogojev iz člena 339 Pogodbe o delovanju Evropske unije, niso več vabljeni na sestanke skupine in se lahko nadomestijo za preostanek mandata.

Člen 5

Predsednik

Skupini predseduje generalni direktor GD TAXUD, ali če je generalni direktor odsoten, drugi predstavnik Komisije, ki ga imenuje GD TAXUD.

Člen 6

Postopek

1. Skupina deluje na zahtevo GD TAXUD v skladu s horizontalnimi pravili.

2. Sestanki skupine načeloma potekajo v prostorih Komisije.

3. Storitve sekretariata opravlja GD TAXUD. Uradniki iz drugih služb Komisije, ki jih postopki zanimajo, se lahko udeležijo sestankov skupine in njenih podskupin.

4. V dogovoru z GD TAXUD lahko skupina z navadno večino svojih članov odloči, da bodo njene razprave javne.

5. Zapisnik, ki povzema razpravo o vsaki točki dnevnega reda in mnenja skupine, je smiseln in popoln. Zapisnik sestavi sekretariat, zanj pa je odgovoren predsednik.

6. Skupina svoja mnenja, priporočila ali poročila sprejema s soglasjem. V primeru glasovanja se o izidu glasovanja odloča z navadno večino članov. Člani, ki so glasovali proti, imajo pravico, da se mnenjem, priporočilom ali poročilom priloži dokument, ki povzema razloge za njihovo stališče.

Člen 7

Podskupine

1. GD TAXUD lahko na podlagi pravilnika, ki ga določi GD TAXUD, ustanovi podskupine za preučitev posebnih vprašanj. Podskupine delujejo v skladu s horizontalnimi pravili in poročajo skupini. Razpustijo se takoj, ko izpolnijo svoj mandat.

2. Samo člani skupine so lahko imenovani za člane podskupine.

Člen 8

Povabljeni strokovnjaki

GD TAXUD lahko ad hoc k sodelovanju pri delu skupine ali podskupine povabi strokovnjake s posebnim strokovnim znanjem v zvezi z zadevo na dnevnem redu.

Člen 9

Opazovalci

1. Posameznikom, organizacijam in javnim subjektom se lahko z neposrednim povabilom ali na podlagi razpisa dodeli status opazovalcev v skladu s horizontalnimi pravili.

2. Organizacije in javni subjekti s statusom opazovalca imenujejo svoje predstavnike.

3. Opazovalcem in njihovim predstavnikom lahko predsedujoči dovoli sodelovanje v razpravah skupine in prispevanje strokovnega znanja. Vendar nimajo glasovalne pravice in ne sodelujejo pri pripravi priporočil ali nasvetov skupine.

Člen 10

Poslovnik

Na predlog GD TAXUD in v dogovoru z njim skupina z navadno večino svojih članov sprejme svoj poslovnik na podlagi standardnega poslovnika za strokovne skupine v skladu s horizontalnimi pravili.

Člen 11

Poslovna skrivnost in ravnanje s tajnimi podatki

Člani Skupine in njihovi predstavniki ter povabljeni strokovnjaki in opazovalci spoštujejo obveznost varovanja poslovne skrivnosti, ki v skladu s Pogodbama in njunimi izvedbenimi pravili velja za vse člane institucij in njihovo osebje, ter varnostne predpise Komisije v zvezi z varovanjem tajnih podatkov Unije iz sklepov Komisije (EU, Euratom) 2015/443 (9) in 2015/444 (10). Če teh obveznosti ne spoštujejo, lahko Komisija sprejme vse ustrezne ukrepe.

Člen 12

Preglednost

1. Skupina in podskupine so vpisane v register strokovnih skupin.

2. V registru strokovnih skupin se v zvezi s sestavo skupine objavijo naslednji podatki:

(a) imena carinskih organov;

(b) imena opazovalcev.

3. Vsi zadevni dokumenti, vključno z dnevnimi redi, zapisniki in pisnimi prispevki udeležencev, so na voljo bodisi v registru strokovnih skupin bodisi prek povezave z registra na posebno spletišče, kjer so te informacije objavljene. Do posebnih spletišč se lahko dostopa brez registracije uporabnikov ali kakršnih koli drugih omejitev. Zlasti dnevni red in drugi zadevni referenčni dokumenti se objavijo pravočasno pred sestankom, temu pa sledi pravočasna objava zapisnika. Izjeme glede objave so predvidene le v primeru, ko se šteje, da bi razkritje dokumenta oslabilo varstvo javnega ali zasebnega interesa, kakor je opredeljeno v členu 4 Uredbe Evropskega parlamenta in Sveta (ES) št. 1049/2001 (11).

Člen 13

Stroški sestankov

1. Udeleženci, ki sodelujejo pri dejavnostih skupine in podskupin, za svoje storitve niso plačani.

2. Komisija povrne potne stroške in stroške bivanja, ki udeležencem nastanejo pri opravljanju dejavnosti skupine in podskupin. Povračilo se izplača v skladu z veljavnimi določbami Komisije v mejah razpoložljivih odobrenih sredstev, dodeljenih službam Komisije v okviru letnega postopka razporeditve sredstev. Povračilo je omejeno na enega udeleženca na državo članico.

V Bruslju, 7. junija 2018 Za Komisijo Pierre MOSCOVICI Član Komisije

(1) COM(2016) 813 final z dne 21. decembra 2016.

(2) C(2016) 3301 final z dne 30. maja 2016.

(3) UL C 171, 6.6.2014, str. 1.

(4) COM(2008) 169 final z dne 1. aprila 2008.

(5) Uredba (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (UL L 8, 12.1.2001, str. 1).

(6) Uredba (EU) št. 1294/2013 Evropskega parlamenta in Sveta z dne 11. decembra 2013 o uvedbi akcijskega programa za carino v Evropski uniji za obdobje 2014–2020 (Carina 2020) in razveljavitvi Odločbe št. 624/2007/ES (UL L 347, 20.12.2013, str. 209).

(7) Uredba (EU) št. 1286/2013 Evropskega parlamenta in Sveta z dne 11. decembra 2013 o vzpostavitvi akcijskega programa za izboljšanje delovanja sistemov obdavčitve v Evropski uniji za obdobje 2014–2020 (Fiscalis 2020) in razveljavitvi Odločbe št. 1482/2007/ES (UL L 347, 20.12.2013, str. 25).

(8) Uredba (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (UL L 269, 10.10.2013, str. 1).

(9) Sklep Komisije (EU, Euratom) 2015/443 z dne 13. marca 2015 o varnosti v Komisiji (UL L 72, 17.3.2015, str. 41).

(10) Sklep Komisije (EU, Euratom) 2015/444 z dne 13. marca 2015 o varnostnih predpisih za varovanje tajnih podatkov EU (UL L 72, 17.3.2015, str. 53).

(11) Uredba Evropskega parlamenta in Sveta (ES) št. 1049/2001 z dne 30. maja 2001 o dostopu javnosti do dokumentov Evropskega parlamenta, Sveta in Komisije (UL L 145, 31.5.2001, str. 43).